**ZAKON**

**O PRIVATIZACIJI BANAKA**

**("Službene novine Federacije BiH", br. 12/98, 29/00, 37/01 i 33/02)**

**- prečišćena neslužbena verzija -**

**I - OSNOVNE ODREDBE**

**Član 1.**

Ovim zakonom utvrđuju se opšta pravila privatizacije državnog/društvenog kapitala u bankama.

**II - DEFINICIJE**

**Član 2.**

Banka: Svako pravno lice koje posluje i dobije bankarsku dozvolu u skladu sa Zakonom o bankama (“Službene novine Federacije BiH“, broj 39/98).

Privatizacija: postizanje privatnog vlasništva nad znatnom većinom ili nad svim vlasničkim i kontrolnim pravima.

Likvidacija: raspodjela aktive banaka na njene povjerioce kao poravnanje njenih obaveza po prioritetu koji je predviđen zakonom. Aktiva može biti direktno raspodijeljena povjeriocima, ili prodana trećem licu i prihodi od prodaje podijeljeni povjeriocima. Kao rezultat, banka će prestati da postoji kao pravna osoba.

Spajanje: spajanje pravnih osoba u skladu sa zakonom.

Pripajanje: pripajanje pravnih lica u skladu sa zakonom.

Standardi minimalnog kapitala: minimalni neto kapital u smislu zakonske regulative.

**III - PRIPREMA BANKE ZA PRIVATIZACIJU**

**Član 3.**

Banka, u čijem bilansu stanja, u strukturi kapitala, državni/društveni kapital iznosi najmanje 50%, obavezna je pripremiti početni bilans stanja.

Početni bilans stanja priprema se po izvršenoj reviziji poslovanja banke, u skladu sa propisima Agencije za bankarstvo Federacije Bosne i Hercegovine (u daljem tekstu: Agencija).

**Član 4.**

Sve banke iz Član 3. ovog zakona su obavezne pripremiti svoje početne bilanse sa stanjem na dan 31. 12. 1997. godine ili na neki drugi dan određen Zakonom o početnoj bilansi stanja preduzeća i banaka.

**Član 5.**

Početni bilans banka je obavezna da pripremi i dostavi Federalnom ministarstvu financija -Federalnom ministarstvu finansija (u daljem tekstu: Ministarstvo) u roku od šest mjeseci od dana donošenja propisa iz člana 3. stav 2. ovog zakona.

Početni bilans banke odobrava Ministarstvo u roku od 60 dana od prijema početnog bilansa.

U slučaju da, prema ocjeni Ministarstva, početni bilans banke nije pripremljen u skladu sa propisima, Ministarastvo je obavezno da od banke zahtijeva usklađivanje sa propisima u roku od 30 dana od donošenja odluke Ministarstva o neusklađenosti početnog bilansa.

**Član 6.**

U slučaju da banka ne pripremi ili ni u roku iz Član 5. ovog zakona ne usaglasi početni bilans stanja sa propisima, početni bilans stanja banke, u roku od narednih 30 dana, priprema ovlašteni revizor, po izboru Ministarstva i na teret banke.

**IV - PRIVATIZACIJA BANAKA**

**Član 7.**

Na osnovu odobrenog početnog bilansa stanja Agencija utvrđuje stanje solventnosti banke.

Solventnom bankom, u smislu ovog zakona, smatraće se banka u čijem je početnom bilansu stanja vrijednost imovine veća od vrijednosti obaveza.

Nesolventnom bankom, u smislu ovog zakona smatraće se banka u čijem je početnom bilansu stanja vrijednost imovine manja od vrijednosti obaveza.

O stanju solventnosti banke Agencija će, u pismenom obliku, obavijestiti Ministarstvo, u roku od 60 dana od dana prijema odobrenog početnog bilansa stanja.

Banka solventna u smislu stava 2. ovog člana priprema preliminarni program privatizacije. Agencija će propisati obavezne elemente preliminarnog programa privatizacije.

Agencija može privremeno od ispunjavanja propisanih standarda poslovanja izuzeti banku za koju je Ministarstvo donijelo odluku o pripajanju ili privatizaciji. Odluka o izuzeću mora biti u pismenom obliku.

**Član 8.**

Nesolventnoj banci, u smislu člana 7. stav 3. ovog zakona, Agencija oduzima dozvolu za rad i banka prestaje sa radom.

Ministarstvo prodaje imovinu i obaveze, dijelom ili u cijelini nesolventne banke.

Na prodaju iz prethodnog stava ne odnose se propisi o likvidaciji.

Za imovinu i obaveze koje se ne prodaju u smislu stava 2. ovog člana provodi se postupak likvidacije, u skladu sa zakonom.

**Član 9.**

Banka, solventna u smislu člana 7. ovog zakona, je obavezna da, u roku od dva mjeseca od utvrđivanje solventnosti od strane Agencije, dostavi Ministarstvu preliminarni program privatizacije.

Ministarstvo se o preliminarnom programu privatizacije mora izjasniti i dostaviti ga, sa izjašnjenjem, Vladi Federacije Bosne i Hercegovine (u daljem tekstu: Vlada) u roku od 30 dana.

Ministarstvo može samostalno, bez preliminarnog programa iz stava 1. ovog člana, utvrditi program privatizacije banke, po kriterijima koje utvrđuje Vlada.

Odluku o programu privatizacije iz st. 2. i 3. ovog člana donosi Vlada u roku od 60 dana od prijema programa.

U slučaju da Vlada ne odobri program privatizacije, donijet će odluku o likvidaciji banke.

**Član 10.**

Privatizacija banke, u skladu sa zakonom, vrši se:

- prodajom postojećih dionica,

- emisijom novih dionica,

- spajanjem ili pripajanjem.

Emisija iz prethodnog stava mora biti najmanje u iznosu koji osigurava kapital banke u skladu sa minimalnim standardima utvrđenim zakonom.

Prodaja dionica obavitće se putem javne aukcije, javnog prikupljanja ponuda i javne ponude dionica. Javna aukcija, javno prikupljanje ponuda i javna ponuda dionica mogu se ponoviti ukoliko Ministarstvo ocijeni da je uspjeh moguć. Ukoliko prodaja dionica nije uspjela na jedan od navedenih načina, Ministarstvo može obaviti neposrednu pogodbu s jednim ili više investitora.

Pravila privatizacije banke propisatće federalni ministar finansija-federalni ministar financija.

Odredbe st. 3. i 4. ovoga člana ne odnose se na prodaju dionica iz grupe PBS banaka. Način i pravila privatizacije banaka iz grupe PBS banaka propisat će Vlada.

**Član 11.**

Postupak privatizacije provodi Ministarstvo.

Odluku iz stava 1. ovog člana Ministarstvo je obavezno da objavi u sredstvima javnog informisanja.

**Član 12.**

Dionice banke mogu kupovati domaća i strana fizička i pravna lica u skladu sa zakonom. Dionice banke ne mogu kupovati pravna lica učijoj strukturi kapitala u momentu kupovine državni/društveni kapital učestvuje s 50% i više, osim u slučaju pripajanja na osnovu odobrenja Minstarstva.

Lica iz prethodnog stava, prije otpočinjanja postupka iz člana 10. ovog zakona, moraju obezbijediti dozvolu Agencije za učešće u privatizaciji banke u skladu sa kriterijima koje usvoji Vlada.

Prodaja imovine i obaveza i prodaja ili spajanje banke treba da se, u skladu sa odredbama ovog zakona, obavi na način koji će:

a) maksimizirati prihode koji pripadaju banci ili proračunu-budžetu Federacije Bosne i Hercegovine;

b) osigurati kapitalizaciju banke, u skladu sa zakonom i drugim propisima;

c) osigurati fer konkurenciju između potencijalnih kupaca ili partnera za spajanje, i

d) onemogućiti bilo koju vrstu diskriminacije u prikupljanju i razmatranju ponuda.

**Član 13.**

Plaćanje dionica banke u postupku privatizacije vrši se isključivo novcem.

**Član 14.**

Sredstva ostvarena prodajom banaka prebacuju se na poseban depozitni (ESCROW) račun Budžeta Federacije BiH.

Vlada Federacije BiH utvrdit će namjenu korištenja sredstava iz stava 1. ovog člana.

Sredstva ostvarena prodajom novih dionica pripadaju banci.

**Član 15.**

Ugovor o privatizaciji banke odobrava Vlada, a zaključuje Ministarstvo.

Ugovor iz prethodnoga stava treba da obezbijedi plaćanje od strane investitora u novcu u roku petnaest kalendarskih dana nakon zaključenja ugovora, najmanje u iznosu koji je potreban za kapitalizaciju banke do standarda minimalnog kapitala.

Ugovor može uključivati plaćanje u ratama za iznos iznad standarda minimalnog kapitala.

Ministarstvo je dužno da zahtijeva odgovarajući instrument za obezbijeđenje plaćanja od kupca.

**Član 16.**

Kupovina dionica u postupku privatizacije banaka ne može se kreditirati ili jamčiti sredstvima banaka koje su i same predmet privatizacije po ovom zakonu.

**Član 17.**

Ugovor s kupcem o prodaji dionica banke, u pismenoj formi, zaključuje Ministarstvo.

**Član 18.**

Danom stupanja na snagu ovog zakona dionički kapital preduzeća u državnom/društvenom vlasništvu u bankama se otpisuje. Vlasnička prava po osnovi otpisanog dioničkog kapitala prenose se na Federaciju Bosne i Hercegovine - Ministarstvo, kojeće se smatrati osnivačem banke.

Prijenos vlasničkih prava iz prethodnog stava upisuje se u sudski registar na osnovu prijave banke.

**Član 19.**

Ako se banka iz člana 3. stav 1. ovog zakona ne privatizira u roku od jedne godine od dana odobravanja programa privatizacije u smislu člana 9. ovog zakona, a najkasnije do 31. 12. 2001. godine, Ministarstvo donosi odluku o njenoj likvidaciji.

Dionice države u bankama sa većinskim privatnim kapitalom Ministarstvo će privatizovati do 30. 9. 2000.

**Član 20.**

U postupku privatizacije banaka, u skladu sa ovim zakonom, neće se primjenjivati odredbe Zakona o bankama koje se odnose na reciprocitet.

**Član 21.**

Ovaj zakon ne ograničava pravo nadzora Agencije nad poslovanjem banaka niti njeno pravo da postavlja privremenog administratora ili likvidacionog upravnika, u skladu sa zakonom.

**Član 22.**

Odluke Vlade i Ministarstva donešene u skladu sa odredbama ovog zakona su konačne. Protiv istih se može pokrenuti upravni spor.

**V - KAZNENE ODREDBE**

**Član 23.**

Novčanom kaznom u iznosu od 10.000 do 30.000 KM kazniće se za privredni prestup banka, ako ne pripremi program privatizacije u skladu sa rokom iz člana 9. ovog zakona.

Za privredni prestup iz stava 1. ovog člana kaznit će se direktor banke novčanom kaznom u iznosu od 1.000 do 3.000 KM.

**VI - PRELAZNE I ZAVRŠNE ODREDBE**

**Član 24.**

O svojim aktivnostima iz ovog zakona, Ministarstvo će informisati i izvršavati instrukcije Vlade u skladu sa zakonom.

**Član 25.**

Agencija će u roku od 30 dana od dana stupanja na snagu ovog zakona donijeti propise iz člana 3. stav 3. i Član 7. stav 5. ovog zakona.

**Član 26.**

Ovaj zakon uskladit će se s odredbama odgovarajućeg zakona koji donese Parlamentarna skupština Bosne i Hercegovine u roku koji bude određen tim zakonom.

**Član 27.**

Odredbe Zakona o bankama (“Službene novine Federacije BiH“, broj: 39/98) koje su u suprotnosti s ovim zakonom neće se primjenjvati u postupku privatizacije banaka.

**Član 28.**

Ovaj zakon stupa na snagu danom objavljivanja u "Službenim novinama Federacije BiH".